મંજરી એ કોઈ ઐતિહાસિક સ્ત્રી પાત્ર નથી. શ્રી કનૈયાલાલ મુનશીની રસભર કલ્પનાની એ સુંદર ને સરસ પુત્રી છે. કાકને મંજરી સાથે પરણાવીને એમની ઐતિહાસિક નવલકથા ત્રિવેણી (પાટણની પ્રભુતા-ગુજરાતનો નાથ-રાજાધિરાજ)ની વાર્તાનું એમણે એક આદર્શ યુગલ આપ્યું છે. આ યુગલની પ્રેમકથા પણ વિલક્ષણ છે. કાક પ્રેમી છે, સૈનિકના જીવનકલહમાં રાતદિવસ રચ્યોપચ્યો રહેતો યોદ્ધો છે; મંજરી કાશ્મીરી બ્રાહ્મણ પંડિતની પુત્રી છે. એ સંસ્કારગર્વિતા ને જ્ઞાનગર્વિતા છે. એ બન્નેનાં લગ્ન હૃદયગ્રંથિથી ને વિધિથી આખરે જોડાયાં તે પહેલાં કંઈ કંઈ વિવિધ પ્રસંગો બન્યા છે. કાક સદા પ્રેમપિતાસુ ને આતુર હોય છે ત્યારે મંજરી છેવટ સુધી આઘી ને આઘી જ રહે છે, ખસતી જાય છે.